- 1 Timoti
- <
- 1
- >

Timoti
Le Leta Iviva
Pol Le Rorori
Utu iviva
Timoti ghambae Listra. Pol le vaghɨliya theghewoniye e tɨne, i wa ve vutha Listra amba i vaŋgwa Timoti na weiye thɨ loŋga. (U thuweya Vakatha 16:1-3). Timoti i thalavugha Pol ele vaghɨliya theghewo na thegheto e tɨnenji. Mbaŋa Pol i wa Rom na ve roroghagha le kot kaiwae (Vakatha 28), Timoti vambe i wava gheko na ve thalavugha Pol.
Buk Vakatha ma i woraŋgiya budakaiva va e ghereiye na i yomara, ko iyemaeŋge ra ghareghare Pol le kotɨko va i thovuye na rambarombaro thɨ rakayathu. E ghereiye Pol i vakatha vaghɨliya ghevarɨniye na i vavaghareŋa Toto Thovuye. Le vaghɨliya ghevarɨniye e tɨne, va i wa Krit na Epesas, ko amba muyai i wa Pilipai Masedoniya e tɨne. Muyai amba i iteta Epesas, Pol i vamidiya Timoti na i njimbukikiya ekelesiya Epesas e tɨne. Mbaŋa Pol ina Pilipai Masedoniya ele valɨvaŋga tɨne, i roriya letake iyake na i variye weya Timoti Epesas e tɨne.
Letake iyake e tɨne Pol i dage weya Timoti na i dagetenɨŋgiya ravavaghare kwanɨkwan. Ravavaghareko thiyako thɨ mbana renuwaŋa vavana Jiu lenji kururu e tɨne, na renuwaŋa vavana thɨ mban Grik lenji vavaghare e tɨne. Thɨ dageten na gharɨgharɨ thava thɨ ghe na thava thɨ ghanɨŋgiya ghanɨŋga vavana, kaiwae e lenji vavaghareko tɨne i dageten bigibigike wolaghɨye iya valɨkaiwae ra thuweŋgi na ra vɨghathɨ; mbe tharɨ eŋge. Thɨŋava ghareghare memethuwele regha ina weŋgi, na ghareghareko iyako e tɨne gharɨgharɨ ne thɨ vaidiya vamoruwe.
Theghewoniye, letake iyake e tɨne Pol i govambwara weya Timoti ekelesiya ghanjimbukiki kaiwae, ŋgoreiya kururu kaiwae na ekelesiya gharandeviva ghanjitututhi kaiwae. Na reghava Pol i vavurɨghegha Timoti kaiwoko Loi i wogiyakowe mbe i vakatha wagiyawe na ghathanavu i thovuye ekelesiya regha na regha weŋgi.
1
1 Ghino Pol Krais Jisas ghalɨŋae gharaghambɨ. Loi ghanda Ravamoru va i tuthiŋgo, na tembe ŋgoreiyeva Krais Jisas, iye weinda la gharematuwa ra vareminje.
2 Ya roriya letake iyake na i ghaona e ghen, ghen Timoti ŋgorana naruŋgu moli len loŋweghathɨna kaiwae.
Lo naŋgo weya Loi Ramanda na Krais Jisas ghanda Giya lenji mwaewo bwagabwaga na lenji gharevɨrɨ e ghen, na lenji gharemalɨlɨ i riyevanjara gharena.
Timoti i dagetenɨŋgiya ravavaghare kwanɨkwan
3 Nuwaŋguiya mbowo u yaku Epesas e tɨne, ŋgoreiya va ya dage vavurɨgheghema e ghen mbaŋa vama ya warewareri Masedoniya kaiwae. Mbowo u yaku vara ghena, na gharɨgharɨna iya thɨ vavaghareŋa vavaghare kwanɨkwana, ghen u dagetenɨŋgi. 4 U dage weŋgi na thava thɨ vakowana ghanjimbaŋa e utu bwagabwaga na e riuriu molamolao orumburumbunji utuutuninji, kaiwae gaithɨ le ghamba yomara iya bigibigi ŋgoranjiyako utuninji. Loi le renuwaŋa ghinda kaiwanda, renuwaŋa ŋgoranjiyako ma i thalavuinda, mbe loŋweghathɨ eŋge vara e tɨne ne valɨkaiwanda ra ghareghare. 5 Yaŋa u dageten kaiwae nuwaŋguiya ra gharethovu weŋgiya ghandaune, na mbe valɨkaiwanda eŋge ra gharethovu thoŋgo gharenda i kakaleva, thoŋgo ra vakatha ŋgoreiya ra ghareghare iyaŋgaiye i rumwaru, na thoŋgo ra loŋweghathɨ emunjoru. 6 Gharɨgharɨke thiyake thɨ roiteta thanavu ŋgoranjiyake, na mbe thɨ vatomweŋgi eŋge e utu bwagabwaga. 7 Nuwanjiya thɨ vavaghareŋa Loi le mbaro, ko iyemaeŋge bigibigiko iya thɨ utuŋaŋgiko na thɨ vavurɨghegheŋa e lenji vavaghareko tɨne ma thɨ ghareghareya gharumwaru.
8 Kaero ra ghareghare Mosese le Mbaro iye thalavu thovuye le ghamba mena thoŋgo ra vakaiwoŋa ŋgoreiya gharerenuwaŋako. 9 Ko iyemaeŋge ra renuwaŋakiki, Loi va i vakatha mbaro ma gharɨgharɨ thovuthovuye kaiwanji ŋgoreiye, ko thavala thɨ raka na ma thɨ goru weya mbaro kaiwanji, thavala ma thɨ loŋweya Loi le mbaro kaiwanji, na thavala ma thɨ yavwatatawana Loi na ma thɨ kurukururuwe. Loi va i woraweya mbaro thavala thɨ tagavavamareŋgiya oramanji na otɨnatɨnanji, ragabo bwagabwaga, 10 rayathiyathima, ghɨmoghɨmoru weinjiyaŋgiya lenji valɨghɨmoghɨmoru thɨ vakatha tharɨ, thavala thɨ lawekavɨŋgiya gharɨgharɨ na thɨ vakuneŋaŋgi na thɨ tabo rakakaiwo bwaga, rautu kwanɨkwanɨŋgi, na thavala thɨ tholotholovunyi, na tembe ŋgoreiyeva thavala thɨ vakatha the thanavu ma ŋgoreiya vavaghare thovuye ghakamwathɨ. 11 Vavaghare thovuye i mena Toto Thovuye e tɨne, iya Loi, iye ravwenyevwenye na valɨkaiwae moli ra taraweŋa, va i wogiya e ghino na ya utuŋa.
Pol i vata ago weya Loi le gharevɨrɨ kaiwae
12 Ya vata ago weya ghanda Giya Krais Jisas, iya i giya vurɨghegheke e ghino kaiwo kaiwae. Ya vata agowe kaiwae i vareminjeŋgo na i tuthiŋgo ya kaiwo amalaghɨniye kaiwae, 13 othembe va ya thambo, ya vakatha vɨrɨwe na ya utuvatharɨwe. Ko iyemaeŋge Loi i gharevɨrɨ kaiwaŋgu, kaiwae va e mbaŋako iyako vamba ma ya loŋweghathɨ, iya kaiwae mava ya ghareghare budakaiya va ya vakavakathawe. 14 Ghanda Giya le mwaewo bwagabwaga i liŋgi e ghino, na e tɨne Krais Jisas i liŋgivanjaraŋgo e loŋweghathɨ na e gharethovu.
15 Utuutuke iyake emunjoru na valɨkaiwae ra loŋweghathɨ moli: Krais Jisas va i mena e yambaneke na i vamoruŋgiya tharɨ gharavakatha. Tharɨke gharavakatha thiyake e tɨnenji ghino wombereghake tharɨ gharavakatha laghɨye moli, 16 ko iyemaeŋge Krais Jisas i gharevɨrɨ laghɨye kaiwaŋgu, kaiwae nuwaiya le ghataŋaghathɨko ghino tharɨ gharavakatha moli kaiwaŋgu le laghɨlaghɨye i vaghareŋgiya gharɨgharɨke wolaghɨye. Jisas i ghataŋaghathɨ na i gharevɨrɨ kaiwaŋgu, na ya tabo na ghamba ghaghayawo gharɨgharɨke wolaghɨye kaiwanji, thavala muyaiko tene thɨ loŋweghathɨ na thɨ vaidiya yawalɨ memeghabananiye. 17 Kiŋ memeghabananiye, iye ma yawaliye ele ghambako, iye ma rathuwathuwa na iye ghamberegha moli Loi emunjoru, ra yavwatatawana na ra wovorevoreŋa mbaŋake wolaghɨye ma ele ghambako. Mbwana. Ŋgoreiye.
Pol i vavurɨghegheŋa Timoti
18 Timoti, naruŋgu, Loi ghalɨŋae gharautu vavana ekelesiya na e tɨne vama thɨ utuŋa e ghen iyava Loi i utuŋako ghen kaiwan. E mbaŋake iyake ya dage e ghen na utuutuko thiyako u renuwaŋakikiŋgi, na thɨ thalavuŋge na u gaithɨ wagiyawe Loi kaiwae. 19 Mbaŋa u rogaithɨ, len loŋweghathɨna i vurɨgheghe na u vakatha ŋgoreiya budakai u ghareghare i rumwaru. Ko iyemaeŋge ghandaune vavana bigiko iya thɨ ghareghare i rumwaru thɨ botewoyathu na ma thɨ vakatha, iya kaiwae lenji loŋweghathɨ i njavovo na thɨ dobu. 20 Gharɨgharɨko thiyako e tɨnenji, ghɨmoghɨmoru thenjighewo Haimeniyas na Aleksanda. Thiye kaero ya viyathuŋgi weya Seitan na gheko thɨ wo vuyowae, na thɨ ghareghare thava tembe thɨ utuvatharɨva weya Loi.

- 1 Timoti
- <
- 1
- >

© 2014 Wycliffe Bible Translators, Inc.