- 1 Jon
- <
- 1
- >

Leta Iviva
Jon
Le Rorori
Utu iviva
Buk Boboma gharaghareghare thɨ renuwaŋa letake iyake ghararorori iye Jon, Sebedi nariye. Iye Jisas ghalɨŋae gharaghambɨ regha na amalaghɨniye vambe i roriva buk Jon. Jon va i roriya letake iyake kaiwae ravavaghare kwanɨkwan vavana va inanji ekelesiya wabwiko e tɨnenji. Thiye va thɨŋava yambaneke bigibiginiye iya valɨkaiwae ra vɨghathɨŋgi thiye tharɨ le valɨvaŋga, ko iyemaeŋge nyao lenji valɨvaŋga, iya ma valɨkaiwae ra vɨghathɨŋgi, thiye thovuye le valɨvaŋga. Iya kaiwae thɨŋava Jisas mbe regha, na Krais mbe regha. Thɨŋa Jisas iye lolo — yambaneke biginiye iyako, tharɨ le valɨvaŋga. Na thɨŋa Krais iye nyao, nyao biginiye iyako, thovuye le valɨvaŋga. Thɨŋava Krais va i mena weya Loi na i ru weya loloko Jisas na i yakuwe. Kaero thɨŋava Jisas iye ma Loi Nariye ŋgoreiye, ma Krais e raŋa ma Mesaiya ŋgoreiye. Renuwaŋa vatharɨke iyake kaiwae, Jon i roriya letake iyake na i vavurɨghegheŋgiya ekelesiya vavaghareko iyava thɨ rikowe na thɨ loŋwe, thɨ njimbukiki (ŋgoreiya 2:24). Na tembe iŋava Jisas iye Mesaiya, Loi Nariye, iyava i mena e yambaneke na i tabo na lolo (2:22; 4:2, 14-15; 5:1,6).
Ravavaghare kwanɨkwan vavana thɨŋava Jisas le bapɨtaiso e tɨne nyao Krais i mena na i ru weya lolo Jisas na i yakuwe, na nyao Krais i roiteta lolo Jisas amba muyai i mare. Vaŋgothiye 5 rɨghe 6 e tɨne Jon i govawoya nuwanji iŋa, “Jisas Krais iye lolo moli, i bapɨtaiso na i vakatha le kaiwo i wa ghaghad ve mare. Iye mbe ghamberegha vara e riwaeko moli i mare.”
Ravavaghare kwanɨkwan tevambe thɨŋava iya the vakatha ra vakavakatha ma gharerenuwaŋa i reŋa unendake e ghavamoru, kaiwae vakatha ra vakatha mbe yambaneke biginiye, ko iyemaeŋge vamoru mbe nyao biginiye. Ko iyemaeŋge Jon i vavurɨghegheŋgiya ekelesiya na thava thɨ vakatha tharɨ thanavuniye (ŋgoreiya 2:1; 3:7-8), ko iyemaeŋge thɨ ghambugha Loi le mbaro (2:3-4).
Reghava ravavaghare kwanɨkwanɨko thɨŋava lenji ghareghare thuwele regha mbe inawe na iyako i ghatha vakathaŋgi weŋgiya lenji valɨ Kristiyanɨko wolaghɨye weŋgi. Na thiye thɨ yaku na ma namoghamwanji weŋgiya ghanjiuneko. Renuwaŋa laghɨye regha Jon i rori e letake iyake tɨne iyake: raloŋweloŋweghathɨ mbe thɨ gharethovu weŋgiya oghaghanji na olounji (ŋgoreiya 3:14; 4:20-21).
1
Utuke iya i giya yawalindake
1 Utuke iya i giya yawalindake kaiwae wo rorori e ghemi. Amba muyai bigibigike wolaghɨye thɨ yomara amalaghɨniye kaero inawe. Ghime va wo loŋweya ghalɨŋae, wo thuwe e marame, wo ghewoŋa na wo vɨghathɨ e nɨmame. 2 Yawalɨke rɨghe iyake va i yomara, wo thuwe, iya kaiwae wo utuuta utuniye na wo vavaghareŋa e ghemi iya yawalɨke memeghabananiyeke iyake. Va mbowo weiye Ramae thɨ yaku, ko Loi te vambe i vakatha na i yomara weime. 3 Loloke iyake va wo thuwe na wo loŋweya ghalɨŋae iya wo utuuta utuniyeke e ghemi, kaiwae nuwameiya ra tubweinda na regha weindaŋgiya Ramanda na Nariye Jisas Krais. 4 Lama rɨghe na wo roriya letake iyake e ghemi kaiwae nuwameiya weimaŋgiya ghemi warari i riyevanjarainda.
Ra loŋgaloŋga e manjamanjala
5 Ko iyemaeŋge totoke iyava wo loŋwe weya Jisas Krais na wo utuŋa e ghemi ŋgoreiyake: Loi iye manjamanjala na ma momouwo regha inawe. 6 Iya kaiwae thoŋgo raŋa ra tubwe na regha weinda, ko mbe inanda ra loŋgaloŋga e momouwo, ela utuutu na e la vakatha ra kwana ghinda. 7 Ko thoŋgo ra loŋga e manjamanjala ŋgoreiya amalaghɨniye ina e manjamanjala, amba ra tubweinda na regha, na Nariye Jisas madɨbae i thavwiyathu la tharɨke wolaghɨye na ra kakaleva.
8 Thoŋgo ghandamberegha ra utuŋainda na raŋa ma e la tharɨ, tembe ghandambereghava ra yaroinda, na utu emunjoru ma ina weinda. 9 Ko thoŋgo ra woraŋgiya la tharɨ weya Loi, iye ghathanavu i thovuye na i utuutu emunjoru na valɨkaiwae ra vareminje, ne i numoteninda na i thavwiyathu ghandathanavuke raraitharɨ wolaghɨye na ra kakaleva. 10 Thoŋgo ra utu na raŋa, “Ghino ma ya vakatha mun tharɨ,” kaero ra wovakwanɨkwanɨŋa Loi, na ma ra wovatha le utu na i yaku weinda.

- 1 Jon
- <
- 1
- >

© 2014 Wycliffe Bible Translators, Inc.